CELEX: C2006/294/122
Language: el
Date: 2006-12-02 00:00:00
Title: Υπόθεση T-279/06: Προσφυγή της Ευρωπαϊκής Δυναμικής κατά της Ευρωπαϊκής Κεντρικής Τράπεζας που ασκήθηκε στις 9 Οκτωβρίου 2006

2.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 294/61
            
         Προσφυγή της Ευρωπαϊκής Δυναμικής κατά της Ευρωπαϊκής Κεντρικής Τράπεζας που ασκήθηκε στις 9 Οκτωβρίου 2006
   (Υπόθεση T-279/06)
   (2006/C 294/122)
   Γλώσσα διαδικασίας: η αγγλική
   Διάδικοι
   
      Προσφεύγουσα: Ευρωπαϊκή Δυναμική — Προηγμένα Συστήματα Τηλεπικοινωνιών και Τηλεματικής ΑΕ (Αθήνα, Ελλάδα) (εκπρόσωποι: Ν. Κορογιαννάκης και Ν. Κεραμίδας, δικηγόροι)
   
      Καθής: Ευρωπαϊκή Κεντρική Τράπεζα (ΕΚΤ)
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της ΕΚΤ περί απορρίψεως της προσφοράς της προσφεύγουσας και αναθέσεως της συμβάσεως στον ανάδοχο·
            
         
               —
            
            
               να καταδικάσει την ΕΚΤ στο σύνολο των δικαστικών εξόδων στα οποία υποβλήθηκε η προσφεύγουσα για την υπό κρίση προσφυγή ακόμη και σε περίπτωση απορρίψεώς της.
            
         Λόγοι και κύρια επιχειρήματα
   Η προσφεύγουσα υπέβαλε προσφορά σε απάντηση της προκηρύξεως διαγωνισμού από την καθής για διαδικασία με διαπραγμάτευση για υπηρεσίες παροχής συμβουλών και αναπτύξεως στον τομέα της πληροφορικής υπέρ της ΕΚΤ (ΕΕ 2005/S 137-135354). Η προσφεύγουσα αμφισβητεί την απόφαση περί απορρίψεως της προσφοράς της και ενάρξεως συμβατικών διαπραγματεύσεων με άλλους υποβαλόντες προσφορές.
   Προς στήριξη της προσφυγής της, η προσφεύγουσα υποστηρίζει ότι η ΕΚΤ παρανόμως δεν αποκάλυψε τη σημασία των κριτηρίων και υπο-κριτηρίων στην προκήρυξη διαγωνισμού και χρησιμοποίησε αόριστη διατύπωση για να εκτιμήσει αρνητικά την προσφορά της προσφεύγουσας και επομένως παραβίασε τις αρχές της διαφάνειας και χρηστής διοικήσεως και δεν τήρησε την υποχρέωση αιτιολογίας. Περαιτέρω, η προσφεύγουσα ισχυρίζεται ότι η ΕΚΤ διέπραξε πολλά σφάλματα εκτιμήσεως για την αξιολόγηση της προσφοράς της προσφεύγουσας. Τέλος, η προσφεύγουσα προβάλλει ότι η ΕΚΤ προσέθεσε συγκεκριμένο όρο στην προκήρυξη διαγωνισμού, που ευνοούσε τις εγκατεστημένες στη Γερμανία εταιρίες, και συνεπώς παρέβη, μεταξύ άλλων, τα άρθρα 12 ΕΚ και 49 ΕΚ.